ועדת הכלכלה, כנסת 18, פרוטוקול מספר 264, 2010-06-21 11:00

אופיר אקוניס: צהריים טובים.

אופיר אקוניס: אנחנו ממשיכים בסדר היום התחבורתי-תעבורתי – הצלת חיים שלנו.

אופיר אקוניס: כפי שאמרה כאן יושבת ראש "אנשים באדום" שבתחומי התחבורה חוץ מפיתוח תשתיות התחבורה, שגם הוא מסייע, כמובן, להצלת חיים – כי ככל שהכביש יותר טוב והתשתית יותר טובה זה נותן גם לנהג כלים לנסוע בצורה טובה יותר – יש גם כלים נוספים או רעיונות נוספים כדי לקיים הצלת חיים.

אופיר אקוניס: בדיוק בעניין הזה אנחנו מקיימים דיון שלישי במספר בהצעת החוק שמוביל חבר הכנסת חמד עמאר: "הצעת חוק לתיקון פקודת התעבורה (הגדרת שיכור), התשס"ט-2009 שהיו עליו כבר שני דיונים בוועדה, והיו עליו הרבה מאוד חילוקי דעות והרבה התנגדויות בעניין אחוז הכוהל שעשוי להימצא אצל נהג ורשימת נהגים מפורטת שאתה הצעת, חבר הכנסת חמד עמאר.

אופיר אקוניס: אני מציע שתציג את ההסכמות.

אופיר אקוניס: אנחנו ביקשנו ממך לבוא לדיון הזה כדי לסגור את ההכנה לקריאה ראשונה.

אופיר אקוניס: אני רוצה שהקריאה הראשונה תהיה במהרה, כמובן, לפני סיום המושב.

אופיר אקוניס: אני מבקש ממך להציג את ההסכמות שלך עם נהגי המוניות, נהגי האוטובוסים, נהגי ההסעות וכדומה.

אופיר אקוניס: אנחנו נקריא ונצביע.

אופיר אקוניס: בבקשה.

חמד עמאר: קודם כול אני רוצה להודות ליושב הראש על קיום הדיון החשוב הזה.

חמד עמאר: כמו שהגדרנו כל דבר שאנחנו יכולים להציל חיי אדם הוא חשוב לנו מאוד.

חמד עמאר: אנחנו שומעים בתקשורת כל יום על נהג שהיה שיכור ועשה תאונה, היה שיכור וברח מהמקום בשביל להעלים ראיות של שיכרות.

חמד עמאר: אם אנחנו יכולים בחקיקה למנוע שתיית אלכוהול אנחנו עושים כמחוקקים את העבודה שלנו ואת מה שמוטל עלינו ציבורית.

חמד עמאר: היום נהג לא יודע כמה מותר לו לשתות וכמה הוא יכול לשתות כדי להגיע ל-0.05% אלכוהול כמו שמותר בחוק.

חמד עמאר: אז הוא חושב שהוא יכול לשתות כוס בירה אחת, וזה מספיק לו, או שאם הוא שותה כוסית וודקה זה מספיק לו – הוא לא יודע.

חמד עמאר: הוא מבולבל, הוא נכנס לבילוי שלו, ואומר, אני אשתה כוס אחת, אני אשתה שתיים, ובסופו של דבר הוא שותה כמות אלכוהול שאסורה בחוק הקיים היום.

חמד עמאר: אם היינו מחמירים את החוק זה אולי היה יכול להרתיע אותו מלשתות בכלל, ושאם הוא רוצה לשתות הוא צריך לבוא עם נהג נוסף או לקחת מונית חזרה הביתה או תחבורה ציבורית.

חמד עמאר: כך אנחנו יכולים להציל חיי אדם.

אופיר אקוניס: ראיתי היום פרסום על חזרתם של קווי הלילה, הגברת ראובני.

אופיר אקוניס: זה דבר חשוב.

אופיר אקוניס: אני בכלל קורא לכל מי שחושב לעצמו שהוא מתכוון לבלות מול משחקי המונדיאל ולשתות אלכוהול שיעלה על הכמות המותרת, פשוט להשתמש בתחבורה הציבורית; יש שירותים טובים מאוד של התחבורה הציבורית, גם של מוניות השירות, גם של קווי הלילה.

אופיר אקוניס: פשוט מלכתחילה להשתמש בשירות הזה ולא להשתמש ברכב הפרטי.

חמד עמאר: אני גם רוצה לברך את משרד התחבורה על ההחלטה שלו על קווי הלילה כי זה יחסוך לנו פגיעה בחיי אדם.

חמד עמאר: כמו ששמעתי אתמול בטלוויזיה אמרו שאולי יהיו לנו בעיות באוטובוס כי כולם יהיו שתויים.

חמד עמאר: אז שיהיה באוטובוס ולא יהיו לנו הרוגים בכבישים.

אופיר אקוניס: אנחנו מקווים שלא תהיה אלימות בתוך האוטובוס.

חמד עמאר: הצעת החוק שלי מתחלקת לשלושה חלקים: נהגים מקצועיים – נהגי אוטובוסים, נהגי משאיות, נהגים שמבלים הרבה שעות על ההגה; החלק השני – הנהגים הצעירים עד גיל 24; והקבוצה השלישית הם נהגים חדשים שאין להם ניסיון על ההגה, אין להם ותק מספיק על ההגה.

חמד עמאר: כל המחקרים מראים שההתנהגות של נהג צעיר ונהג חדש על הכביש היא אחרת מזו של נהג ותיק.

חמד עמאר: אני אצטט ממה שקיבלנו ממרכז המידע, ותאמין לי שאני לא קראתי את זה לפני שכתבתי את הצעת החוק: " הוועדה הבין-משרדית לעניין נהיגה תחת השפעת אלכוהול וסמים היא ועדה משותפת למשרד המשפטים, הבריאות, התחבורה והמשטרה שהוקמה על-ידי שר התחבורה.

חמד עמאר: בין המלצות הוועדה: הורדת הכמות המותרת של אלכוהול בדם לנהגים צעירים, נהגים מקצועיים ונהגי רכב כבד לרמה של אפס".

חמד עמאר: זאת הצעת החוק המקורית שלי, ואת הצעת החוק ראיתי רק עכשיו, וזה כמו אותה הצעת חוק.

חמד עמאר: אנחנו העלינו את זה ל-0.02 בגלל כל מיני מאכלים שיש בהם כמות אלכוהול מסוימת.

חמד עמאר: ההעלאה שלנו מוסכמת גם על משרד התחבורה- -

לאה ורון: 0.02 או 0.2?

חמד עמאר: 0.02%.

קריאה: - - -

אופיר אקוניס: לא, כתוב 0.2%.

חמד עמאר: זה 20% ממה שמותר עכשיו.

אופיר אקוניס: זה 0.2%.

חמד עמאר: 20% ממה שהיה מותר.

חמד עמאר: היה 5%- -

אופיר אקוניס: הנוסח מדבר על 0.2%.

אופיר אקוניס: בבקשה, היועץ המשפטי.

ניר ימין: הריכוז האלכוהול הקבוע בגוף אומר 240 מיקרוגרם אלכוהול בליטר אוויר נשוף או 50 מיליגרם אלכוהול ב-100 ליטר דם.

ניר ימין: הצעת החוק של חבר הכנסת עמאר מתייחסת רק לדם, כלומר שיהיה מדובר על 20 מיליגרם של דם, ובהתאמה לזה אנחנו נבצע את - - - 40% ממה שמותר היום בחוק.

חמד עמאר: אנחנו ישבנו עם משרד התחבורה ודיברנו על 20%.

ניר ימין: לא 20%, 40%.

אופיר אקוניס: חבר הכנסת עמאר, מה סיכמתם עם משרד התחבורה?

חמד עמאר: סיכמנו עם משרד התחבורה על 20% ממה שהיה.

חמד עמאר: אם מותר היה 5 – אז 20% מ-5.

קריאה: אבל הוא מדבר פה בדברי ההסבר במספרים – 10 מיליגרם?

חמד עמאר: 10 מיליגרם, נכון.

חמד עמאר: זה בדיוק.

חמד עמאר: 10% מהכמות במיליגרם, זה 20%.

אופיר אקוניס: ההסכמות הללו מקובלות על משרד התחבורה, על המשרד לביטחון פנים ועל משטרת ישראל?

אופיר אקוניס: זאת הייתה ההידברות שאני ביקשתי לקיים כאשר נתקלנו בחוסר הסכמות משוועות?

חמד עמאר: כן.

אופיר אקוניס: עם משרד המשפטים, כמובן.

חמד עמאר: ישבנו עם כולם והגענו להסכמות.

חמד עמאר: יש לך ההסכמות בהצעת החוק המעודכנת.

לאה ורון: היא התקבלה רק לפני הישיבה.

אופיר אקוניס: חבר הכנסת חמד עמאר, מכיוון שיש שירות משפטי מן המעלה הראשונה לוועדת הכלכלה, ובכלל בכנסת, אם אפשר היה לתת גם הכנה לייעוץ המשפטי להתכונן להסכמות הללו.

אופיר אקוניס: אנחנו פשוט קיבלנו אותן בדקות האחרונות.

לאה ורון: אנחנו גם מפיצים לכל המוזמנים את הנוסח המתוקן.

אופיר אקוניס: נכון.

אופיר אקוניס: בכל זאת הייתה פה טעות תמימה שנבעה מתום לב, ולכן אנחנו, כמובן, לא נעכב.

חמד עמאר: אני חשבתי שמשרד התחבורה אמור להעביר את זה.

אופיר אקוניס: לא משרד התחבורה; הצעת החוק היא הצעת חוק פרטית, לא ממשלתית.

אופיר אקוניס: בסדר, הייתה פה טעות בתום לב, ואנחנו לא נעכב את ההכנה לקריאה הראשונה בשל חשיבותו הרבה של החוק הזה.

אופיר אקוניס: שוב אנחנו חוזרים לחופשת הקיץ שמתחילה היום, לבילויים הגדולים שיתחילו בוודאי של תיכוניסטים או של נהגים חדשים אחרי שסיימו את קבלת התעודות שלהם בהצטיינות אתמול או בימים הקרובים.

אופיר אקוניס: כל אחד עושה לעצמו את חגיגות הסיום ביום אחר.

אופיר אקוניס: תודה.

אופיר אקוניס: הגברת ראובני, אני מבין שההידברות הייתה איתכם.

אופיר אקוניס: אני ביקשתי את ההידברות מולכם.

חוה ראובני: כן.

חוה ראובני: חבר הכנסת עמאר ואנוכי נפגשנו בשבוע שעבר והגענו להסכמה על מה שצריך להיות כתוב פה.

חוה ראובני: אני מתנצלת על חלקי באי ההבנה בעניין מי שמעביר לוועדה.

חוה ראובני: אני הבנתי שכיוון שמדובר בהצעת חוק פרטית המציע יעביר- -

אופיר אקוניס: נכון, נכון.

חמד עמאר: אני לוקח על עצמי את האחריות.

חוה ראובני: אבל אני מתנצלת אם לא דאגתי שזה יהיה מספיק ברור שאכן זאת הכוונה.

חוה ראובני: דוח הוועדה הבין-משרדית שצוטט פה הוא דוח שטרם הושלם, הוא "רומן בכתובים".

חוה ראובני: הוא עדיין לא גובש, אבל הנושא הספציפי הזה של הורדת רף האלכוהול לנהגים מסוימים במגזרים שנשקף מהם סיכון מיוחד הוא משהו שסוכם על דעת הוועדה הבין-משרדית.

חוה ראובני: מכאן נובעת התמיכהה העקרונית של הממשלה בהצעת החוק בתיקונים שסוכמו על הורדת הרף שלא יכול להיות אפס מוחלט מכיוון שיש מוצרי מזון ותרופות שמכילים כמויות קטנות מאוד של אלכוהול, ואם הרף יהיה אפס אותו נהג יתגלה כשיכור.

חוה ראובני: אבל זה רף שאיננו מאפשר שתיית משקאות אלכוהוליים ולהישאר מתחתיו.

אופיר אקוניס: כיוון שקיימנו כבר שני דיונים אני מציע דבר כזה – אתה כבר עברת פעם אחת על הנוסח?

אופיר אקוניס: תקרא, בבקשה, ניר, את ההצעה החדשה, ולאחר מכן נשמע הערות, אם ישנן.

אופיר אקוניס: אני מזכיר שאנחנו מדברים על נוסח חדש ומוסכם על הממשלה ועל המציע.

אופיר אקוניס: אני מבין שקיימת הידברות עם נהגי המוניות, עם המסיעים, עם חברות האוטובוסים וכדומה, וההסכמה היא הסכמה גורפת.

אופיר אקוניס: לכן אני מציע להעביר את ההצעה לקריאה הראשונה.

אופיר אקוניס: בבקשה, ניר.

ניר ימין: אני אקרא את הצעת החוק בנוסח שקיבלנו עכשיו, ואני אציין גם את השינויים שנעשו כדי שמי שלא קיבל את הנייר יוכל להבין.

ניר ימין: תיקון סעיף 64ב 1.

ניר ימין: בפקודת התעבורה, התשכ"א–1961, בסעיף 64ב(א), בהגדרה "שיכור" – בפסקה (3), בסופה יבוא "או בריכוז" – בהצעת החוק המקורית היה כתוב "כלשהו", ומוצע לתקן את זה ל-0.2% אם הכוונה היא ל-10 מיליגרם של אלכוהול בדם, כדאי לכתוב את זה ולעשות את ההתאמה גם לאוויר הנשוף.

ניר ימין: זה יוצא, לדעתי, 48 מיקרוגרם של אוויר נשוף.

אופיר אקוניס: מאה אחוז.

אופיר אקוניס: קודם כול אתה מוסמך לקיים את ההתאמה הזאת.

אופיר אקוניס: אתה רוצה לעשות את זה מול משרד המשפטים?

ניר ימין: צריך שהוועדה - -

אופיר אקוניס: הוסמכת.

ניר ימין: כלומר זה יהיה 10 מיליגרם, ובהתאמה לאוויר הנשוף זה יהיה 48 מיקרוגרם, נכון?

אופיר אקוניס: נכון.

יעקב יעקב אדלר: 10 מיליגרם אחוז.

ניר ימין: 10 מיליגרם בליטר דם.

קריאה: פר 100 ליטר - - -

ניר ימין: היום כתוב, 50 מיליגרם אלכוהול ב-100 מיליליטר דם.

ניר ימין: לגבי הנהגים האלה יהיה 10 מיליגרם אלכוהול ב-100 מיליליטר דם.

אופיר אקוניס: הוסמכת לכתוב.

אופיר אקוניס: תמשיך, בבקשה.

ניר ימין: בהתאמה, כמובן, 48 מיקרוגרם אלכוהול בליטר אוויר נשוף.

אילן גרודסקי: 50- - -

ניר ימין: 50?

קריאה: מתמטיקה- -

אופיר אקוניס: בסדר.

אופיר אקוניס: תסיים את העקרונות, בבקשה.

ניר ימין: עכשיו אנחנו עוברים לקבוצת הנהגים שעליהם זה יחול: נהג שטרם מלאו לו 24 שנה; בנוסח שקיבלנו עכשיו מוצע למחוק את פסקה (2), ואני מבין שזה נכנס אחר כך לרכב ציבורי.

אופיר אקוניס: נכון, בסעיף (7).

ניר ימין: פסקה (2) תימחק.

ניר ימין: נוהג רכב מסחרי או רכב עבודה שמשקלו הכולל המותר עולה על 3,500 קילוגרם.

ניר ימין: בהצעת החוק המקורית היה כתוב רק: "רכב מסחרי".

ניר ימין: מוצע להוסיף או "רכב עבודה שמשקלו הכולל המותר עולה על 3,500 קילוגרם- -

חוה ראובני: "משקלו הכולל המותר" מוסב גם על רכב עבודה וגם על רכב מסחרי.

ניר ימין: כן.

חמד עמאר: הוספנו "רכב- - - רכב עבודה.

חוה ראובני: אז צריך אולי להגיד "משקלם הכולל המותר".

ניר ימין: הכוונה של הוועדה היא שזה יחול על שניהם.

ניר ימין: אחר כך בשלב הנוסח נוודא שזה באמת בא לידי ביטוי.

ניר ימין: (4) נוהג שאין ברשותו רישיון נהיגה בר תוקף, לפחות לשנתיים;

חוה ראובני: שם הצענו לשנות את זה פשוט ל"נוהג חדש".

חוה ראובני: יש הגדרה ל"נוהג חדש" בסעיף (1).

חוה ראובני: במקום "נהג שאין ברשותו רשיון נהיגה בר תוקף לשנתיים".

חוה ראובני: זה יכול להיות גם מישהו ששכח לחדש את הרישיון מאיזושהי סיבה.

חוה ראובני: לכן התיאום בינינו הוא שבסעיף הזה ייאמר, במקום: "שאין ברשותו רשיון נהיגה בר-תוקף", להגיד "נוהג חדש".

חוה ראובני: יש לזה הגדרה בסעיף (1) לפקודה.

אופיר אקוניס: "נוהג חדש"?

חוה ראובני: כן.

חוה ראובני: אנחנו בשלבי סיום של הצעת חוק שבה נחליף באופן רוחבי את המילה "נוהג חדש" ב"נהג חדש".

חוה ראובני: אבל כרגע מה שמוגדר זה "נוהג חדש".

אופיר אקוניס: תצטרכו להחליף את כל השלטים הצהובים.

חוה ראובני: על השלטים כתוב "נהג חדש", כי בתקנות כתוב "נהג חדש" בשלט.

ניר ימין: במקום פסקה (4), "נוהג שאין ברשותו רשיון נהיגה בר תוקף לפחות שנתיים", יהיה כתוב "נוהג חדש"- -

דן שני: כמשמעו בסעיף אחר.

ניר ימין: יש הגדרה בפקודת התעבורה, אין צורך.

ניר ימין: פסקאות (5), (6) נמחקות, שכן הן נכנסות לפסקה (7).

אופיר אקוניס: רבותיי, לתשומת לב כל המבקשים, מר בדרי והחברים מארגון המוניות, אתם ביקשתם למחוק את סעיף 6-5 – שימו לב איך זה בא לידי ביטוי בסעיף (7).

ניר ימין: (7) "נוהג רכב ציבורי".

ניר ימין: כאן מוצעת הצעה שלא הייתה בהצעת החוק המקורית – "למעט נהג מונית שלא ניתן לגביו קו שירות למוניות כהגדרתה בסעיף 14ז בעת שהוא נוהג ברכב כאמור".

אופיר אקוניס: תסביר מה המשמעות של הסעיף.

ניר ימין: בהצעת החוק המקורית דובר על רכב ציבורי שמוגדר כרכב שמשמש להסעת נוסעים בשכר, וממילא הוא כולל גם מוניות.

ניר ימין: כאן מוצע להוציא את המוניות שהן לא מוניות שנוסעות בקו שירות, כלומר מוניות ספיישל, מתחולת החוק.

ניר ימין: כדאי לשמוע הסבר מדוע מוצע להפלות לטובה בהקשר הזה את מוניות הספיישל.

ניר ימין: חבר הכנסת עמאר הסביר שחלק מהקבוצות האלה מהוות סיכון גבוה יותר, ולפי המסמך שקיבלה הוועדה מה-מ.מ.מ בינואר, שיעור המעורבות של משאיות בתאונות קטלניות הוא פי שבעה לעומת כלי רכב פרטיים, ומאוטובוסים פי חמישה עשר.

ניר ימין: לגבי מוניות לא מצוין במסמך, אבל לפי הנתונים שיעור המעורבות שלהם בתאונות קטלניות הוא פי שלושה.

ניר ימין: אם ממשיכים את אותו היגיון ומחילים את אותה חובה על נהגים צעירים וחדשים, לפי הנתונים שאני ראיתי במסמך של מרכז המחקר והמידע, הם מעורבים פי 1.5 בתאונות קטלניות או פי 3-2 במקרה שמדובר בתאונות קטלניות וקשות.

ניר ימין: כלומר לא מדובר בכך ששיעור המעורבות של נהגי מוניות הוא פחות מזה של נהגים צעירים וחדשים, שעליהם כן מוצע להחיל את ההוראה הזאת.

אופיר אקוניס: חבר הכנסת חמד עמאר, בבקשה.

שוקי שדה: חברות האוטובוסים הפרטיות זה אותו דבר.

ניר ימין: אתה מתכוון לאוטובוסים הזעירים?

שוקי שדה: לא.

שוקי שדה: תכף אגיד.

חמד עמאר: למען ההגינות בהצעת החוק הראשונה שהצעתי היו כולם – גם נהגי ספיישל ונהגי מוניות.

חמד עמאר: אחרי שישבנו עם נהגי המוניות והסבירו לנו שנהגי ספיישל הם בעצם כמו נהגי רכב פרטי.

חמד עמאר: זה רכב קטן שלא אוסף נוסעים בדרך, מגיע לתחנה, אוסף את האנשים שצריך לאסוף, מגיע לבית שממנו צריך לאסוף את האנשים ולנסוע איתם.

חמד עמאר: לכן אי אפשר להחיל עליהם אותו חוק שצריך להחיל על נהג מונית שירות שמסתובב מתחנה לתחנה, עוצר ונוהג.

חמד עמאר: אני השתכנעתי שלפחות בשלב הראשון שלי נעביר את הצעת החוק כמו שאנחנו מציעים – להוציא את מוניות הספיישל.

חמד עמאר: אני מאמין שבעתיד גם הממשלה תאמץ את הגישה שאצל כל נהג שעולה על ההגה תימצא כמות האלכוהול שאנחנו מאשרים עכשיו.

חמד עמאר: בינתיים כדי שנוכל לרוץ עם החוק קדימה אני מציע ללכת לפי מה שמוצע בחוק.

בן בדרי: אבל מה ההבדל בין מונית שירות לבין מונית ספיישל?

אופיר אקוניס: מר בדרי, שנייה.

אופיר אקוניס: שוקי, בבקשה.

שוקי שדה: אני פעיל במערך ההיסעים, ואנחנו מקבלים את הכוונה בחיוב.

שוקי שדה: אבל שלא תהיה איפה ואיפה.

שוקי שדה: אם הולכים במסגרת של מערך ציבורי בהסעות אז שכולנו נהיה באותה מסגרת, ושלא תהיה איפה ואיפה כלפי הנהג.

שוקי שדה: הנהג שעובד היום בחברה הפרטית שלי, מחר הוא במערכת ציבורית כזאת ומחרתיים הוא יכול להיות גם נהג מונית רכב ספיישל.

שוקי שדה: כלומר, אם לעשות מסגרת ולעטוף את הכול, אז לעטוף כמסגרת אחת כדי שאותו נהג יעשה אותן הפעילויות.

שוקי שדה: גם מבחינת השכלתו כנהג אוטובוס או מונית – המערכת העיונית היא אותה מערכת, והמערכת המעשית היא שונה.

שוקי שדה: כך שאפשר לעשות את הדברים ולהצמיד אותנו לכל הפעילות במגזר הציבורי.

אופיר אקוניס: בבקשה, יפעת.

יפעת רווה: אני יכולה להבין מושגית את ההבחנה בין אוטובוסים לבין מוניות, כי כל תאונה עם אוטובוס היא יותר קטלנית, וזה רכב כבד.

יפעת רווה: אבל לא הבנתי בדיוק את ההבחנה בין מוניות ספיישל לבין מוניות שירות.

יפעת רווה: ניתנו פה נתונים לגבי תאונות; יכול להיות שנתונים לגבי תאונות זה בגלל יתר שעות בכביש, השאלה היא אם יש קשר בין התאונות לבין נושא האלכוהול.

יפעת רווה: האם נבדק הקשר בין אותם נהגים לבין אלכוהול- -

אופיר אקוניס: לא, התשובה היא לא.

יפעת רווה: - - כי יכול להיות שנגיד 0.0%, ויישארו אותו מספר- -

אופיר אקוניס: לשאלתך השנייה, התשובה היא לא.

אופיר אקוניס: לגבי שאלתך הראשונה, חבר הכנסת חמד עמאר נימק את הדברים.

אופיר אקוניס: ההבדל גם הוסכם על-ידכם, אני מבין.

יפעת רווה: בחלק הזה לא הייתי מעורבת.

אופיר אקוניס: את רוצה להתייחס לזה, חוה?

חוה ראובני: עמדתנו הראשונית הייתה שזה צריך לחול על כל נהגי רכב ציבורי, ולא רק בגלל הסיכון לתאונות, אלא התפיסה שלנו שנהג רכב ציבורי הוא נהג מקצועי, ולגיטימי לדרוש סטנדרט יותר גבוה בכל תחום ממי שעוסק בעיסוק תמורת תשלום לבין מישהו שעושה שירות לטובת עצמו בלבד.

חוה ראובני: אני חושבת שזה נכון רוחבית – אנשים עושים כל מיני עבודות סמי-מקצועיות לעצמם, אבל מי שעושה את זה ומתפרנס מזה, לגיטימי לדרוש ממנו רף יותר גבוה.

חוה ראובני: יחד עם זאת הבנו שההתעקשות על כך תהיה מכשלה בפני קידום החוק בכללותו, וראינו חשיבות בחוק, והטענה היא שבסופו של דבר הסיכון הנשקף ממוניות הוא סיכון דומה לסיכון שנשקף מרכב פרטי במקרה שהיה אירוע, ואין נתונים על בעיית שכרות.

חוה ראובני: השילוב של כל אלה יחד הביא אותנו לתמוך בפשרה.

אופיר אקוניס: מר בדרי, בבקשה.

בן בדרי: אני מצטרף לדעה של שוקי שדה.

בן בדרי: כל העוסקים בתחבורה הציבורית צריכים להיות תחת אותה מִטריה ואסור להפלות ביניהם.

אופיר אקוניס: תודה.

אופיר אקוניס: בבקשה.

שלמה אלמוג: אנחנו במשרד הבריאות האמון על בריאות הציבור מתנגדים לעניין של נהג מונית ספיישל.

שלמה אלמוג: ברמה של 50% מיליגרם בדם או 240 מיגרוגרם אלכוהול באוויר נשוף מגולמת כבר רמת סיכון מסוימת של פי שניים עד פי ארבעה להיות מעורב בתאונת דרכים מאשר אילולא שתינו אלכוהול; לכן לדעתנו, טובת בריאות הציבור דורשת שאם מישהו עומד לעלות על מונית שבה יושב נהג, הוא צריך לדעת שהוא בשיא היכולת שלו לנהוג ולהוביל אותנו בבטחה.

שלמה אלמוג: זה לגבי ההסתייגות לסעיף (7).

שלמה אלמוג: בעניין הסעיף (1): "בפסקה (3) בסיומה יבוא "או בריכוז 0.2%", מה זה 0.2%?

ניר ימין: אמרנו שזה יהיה 10% מיליגרם בדם או 50 מיקרוגרם - - -

שלמה אלמוג: או 50 מיקרוגרם פר ליטר באוויר נשוף.

ניר ימין: בוודאי.

אופיר אקוניס: יהודה בר-אור מארגון נהגי המוניות.

אופיר אקוניס: גם המשטרה ביקשה לדבר.

אופיר אקוניס: אני מבין שיש פה מחלוקות, אבל לאחר שנשמע הכול אני אציע את הצעתי.

אופיר אקוניס: בבקשה.

יהודה בר-אור: אנחנו מברכים על הסיכום כפי שהוא.

יהודה בר-אור: הסיכום הזה נכון לכל דרך הפעולה של ענף המוניות.

יהודה בר-אור: המונית הוגדרה תמיד כרכב שמשמש להסעה של ארבעה נוסעים מקסימום.

יהודה בר-אור: ברוב המקרים הוא מסיע בן אדם אחד או שניים ליעד שלהם בלבד, ועובד בפועל ב"פרייבט".

יהודה בר-אור: ההגדרה שלו שהוצמדה לרכב פרטי היא הגדרה נכונה.

יהודה בר-אור: אני שמח ומברך את חבר הכנסת חמד עמאר שהבין את המהלך הזה ואת היושב ראש אופיר אקוניס.

יהודה בר-אור: הדרך הזאת מורידה עול מציבור- -

אופיר אקוניס: אני לא לוקח קרדיטים, אני לא הייתי בתוך ההידברות הזאת.

אופיר אקוניס: ביקשתי לקיים אותה בסוף הישיבה הקודמת, אבל אני מסמיך תמיד את המציע – אלא אם כן אני המציע – לקיים את ההידברות בעצמו ולחזור אליי עם הסיכום.

אופיר אקוניס: עודכנתי בהידברות, אבל לא הייתי חלק ממנה.

אופיר אקוניס: אז זה לחבר הכנסת חמד עמאר.

יהודה בר-אור: אבל אתה חלק מהיושבים והמחליטים ויידענו גם אותך.

אופיר אקוניס: זה נכון.

יהודה בר-אור: הסיכום הזה משקף את המציאות, וכך אתה מונע עוול לציבור של כ-18,500 מוניות ספיישל שהן הרוב הדומיננטי שמסיע את האנשים בדממה ובשקט.

יהודה בר-אור: כל נהג מונית בפני עצמו הוא נהג שומר חוק, וימשיך לשמור על החוק.

יהודה בר-אור: אנחנו גם כלולים בנהגים הצעירים וכדומה – זה לא פוטר אותנו מכל אלה - -

אופיר אקוניס: ברור.

יהודה בר-אור: - - אבל לגבי נהג מונית החוק הזה נכון, ואנחנו מברכים על ההפרדה הזאת.

אופיר אקוניס: תודה רבה.

מרדכי פדר: אני מברך את חבר הכנסת חמד עמאר על היוזמה הזאת.

מרדכי פדר: מדובר בהצעה שמטרתה לקבוע נורמות של התנהגות.

מרדכי פדר: בקשר למוניות אני רוצה להעיר נקודה אחת: נהג מונית ספיישל יכול לקבל קריאה בכל שעות היממה; ההצעה של הורדת הרף יכולה לגרום לנהג ששתה ואחר כך קיבל קריאה, לשאול את עצמו אם הוא יכול או לא יכול לצאת לנסיעה.

מרדכי פדר: הורדת הרף יכולה לגרום להחליט לא לקחת סיכון ולהגיד, לא.

מרדכי פדר: זה בעצם ההבדל בין מונית ספיישל לבין מוניות אחרות.

מרדכי פדר: אנחנו מדברים פה על קביעת נורמה של התנהגות כדי שהבן אדם ייקח החלטה נבונה ולא ייקח סיכון.

אופיר אקוניס: תודה.

אופיר אקוניס: מר אדלר, בבקשה.

יעקב אדלר: אני מצטרף לחברים שלי.

יעקב אדלר: לא ייתכן שאם אני רוצה לנסוע במונית, שהיא רכב ציבורי, הסיכון שלי יהיה יותר גבוה בנסיעה במונית ספיישל מאשר במונית רגילה.

יעקב אדלר: מוסרית זה לא מוצדק.

יעקב אדלר: אם זה רכב ציבורי החוק צריך לחול על כל האנשים שמפעילים רכב ציבורי.

יעקב אדלר: אני לא רוצה להזכיר פה מה התרחש עם נהגי מוניות לפני הרבה שנים כשהייתי חבר בוועדה שקבעה שכולם צריכים לנסוע חגורים בחגירות בטיחות, ומה גרם לכך שפטרו את נהגי המוניות בשטח עירוני מלנסוע עם חגורות הבטיחות.

יהודה בר-אור: וכמה תאונות היו מאז שהיו מעורבים בהן- - -

קריאות: - - -

קריאה: וכמה נהגי מוניות נרצחו?

קריאה: זה אתה לא אומר.

קריאה: כמה נהגי מוניות נרצחו- - -

קריאות: - - -

אופיר אקוניס: תודה.

אופיר אקוניס: ד"ר אדלר, אתה רוצה להמשיך?

קריאות: - - -

אופיר אקוניס: רבותיי, אנחנו לא בחוק הזה, אנחנו לא מקיימים דיונים עכשיו.

אופיר אקוניס: אנחנו בחוק מאוד ספציפי שיש לו חשיבות רבה מאוד, ואני לא רוצה לעכב אותו.

אופיר אקוניס: אני מבין את חילוקי הדעות.

אופיר אקוניס: חבר הכנסת חמד עמאר, אני באמת חושב שלהצעה הזאת יש חשיבות רבה מאוד.

אופיר אקוניס: אני מציע שבדברי ההסבר נכתוב שלאחר הקריאה הראשונה תשקול הוועדה לכלול את כלל הנהגים המקצועיים או לבדוק את ההצעות שהועלו פה כדי לראות איך ממשיכים את תהליך החקיקה לקריאה השנייה והשלישית.

אופיר אקוניס: גם המשטרה צריכה לתת המלצותיה בעניין הזה.

אופיר אקוניס: או לבדוק אמצעים אחרים, אני לא יודע.

חמד עמאר: גם נקבל נתונים לגבי מוניות ספיישל – כמה מעורבים- - -

אופיר אקוניס: נכון.

ניר ימין: לא רק לגבי ספיישלים, בכלל לגבי מוניות.

דן שני: אני מצטרף לדברי חברי, ד"ר אלמוג.

דן שני: אני סבור שמונית לוקחת אחריות בשכר על שלומם של אנשים אחרים.

דן שני: בתור שכזו האחריות צריכה להיות שווה לאחריות של יתר המוניות או לאוטובוס או למשאית, ולכן אין מקום להחרגה.

דן שני: לכן אנחנו מתנגדים לפשרה.

דן שני: צריך לזכור שהעמידה בחוק היא לא בלתי אפשרית, פשוט אם שותים – לא לעבוד במונית.

אופיר אקוניס: נכון.

אופיר אקוניס: "אם שותים, לא נוהגים".

אופיר אקוניס: זה הרעיון העיקרי.

אופיר אקוניס: שוב אנחנו בוויכוח הזה.

יהודה בר-אור: - - -

אופיר אקוניס: לא, יהודה, אנחנו תמיד בוויכוח הזה.

יהודה בר-אור: עד שמגיעים לפשרה הגיונית- -

אופיר אקוניס: לא לגבי הפשרה, אני לא מדבר על הפשרה.

דן שני: הפשרה היא לא איתנו, בכל אופן.

עזרא אשכנזי: - - - אז הוא גם מעביר אליי את האלכוהול שלו- - - אז לא לעשות אף אחד- - -

אופיר אקוניס: נכון.

דן שני: החוק הזה נועד להתגבר על מקרה של חפות מפשע.

דן שני: אם מישהו אכל סוכרייה עם אלכוהול זה לא אמור לחול עליו, אבל מי ששתה כוס או שתיים – אני בהחלט לא הייתי רוצה להיכנס למונית כזאת.

דן שני: לעניין הערתו של חבר הכנסת עמאר ושל אדוני היושב ראש, אנחנו מברכים על זה.

דן שני: גם אנחנו רואים, לצערנו, מה קורה בזמן האחרון בכבישים מבחינת הסכנה מצד אחד ומצד שני מהבחינה שזה לא בלתי אפשרי לעמוד בנוסחה הפשוטה, לא לנהוג אם שותים.

דן שני: לכן אם וכאשר תעלה ההצעה להרחיב את מעגל התחולה של החוק המשטרה תברך על זה.

דן שני: אנחנו גם לא יכולים להתעלם מזה שלבית המשפט יש לאחרונה נטייה מוגברת ליצור סף ביטחון מאוד רחב.

דן שני: אנחנו יודעים שעל כמות אלכוהול של 200 בית המשפט קבע סף ביטחון של 400 – כל הדברים האלה מובילים אותנו בהחלט למחשבה שהגיע הזמן להחיל סטנדרט הרבה יותר מחמיר ולא בלתי אפשרי לעמידה בקרב ציבור רחב ככל האפשר של נהגים.

דן שני: תודה רבה.

אופיר אקוניס: תודה.

אופיר אקוניס: אבי גור, בבקשה.

אופיר אקוניס: אני מוכרח להודיע לכם שבשעה 12:00 תתכנס כאן השדולה למענו של גלעד שליט, ואנחנו, כמובן, צריכים לסיים את הישיבה למען השדולה החשובה הזאת.

אופיר אקוניס: אני בטוח שבחדר הזה אין חילוקי דעות בעניין הזה.

אופיר אקוניס: כל הציבור בישראל שותף למאמצים לשחרורו של גלעד, שלדאבון הלב ב-25 ביוני ימלאו – לא ייאמן – 4 שנים לחטיפתו וכליאתו על-ידי ארגון שלא התיר אפילו ל"צלב האדום" לבקר אותו אפילו פעם אחת.

אופיר אקוניס: בבקשה, מר גור.

אבי גור: אני רציתי להוסיף נתון נוסף:

אבי גור: בכל בית ספר לחינוך מיוחד משתמשים בהסעה של מונית ספיישל.

אבי גור: יש, נניח, ארבעה טרנזיטים שהם מוניות, ויש גם עוד חמש מוניות שמביאות את הילדים מכל האזורים שקרובים לאותו בית-ספר.

אבי גור: זאת אומרת, כמות המוניות שלא נמנית בהגדרה כאן היא רבה מאוד – מדובר במאות, אם לא אלפי מוניות.

אבי גור: זה נתון שהייתי שמח- -

יהודה בר-אור: לפי בדיקתי, אף הורה לא התלונן היום על מישהו שהיה- - -

אופיר אקוניס: יהודה, רק שנייה.

אבי גור: - - יחד עם זה, היות והחוק מאוד חשוב בהיבטים הנוספים ההצעה שלך לקדם אותו היא במקום, וצריך לעשות את זה כמה שיותר מהר.

ישי שרון: אני מהסנגוריה ציבורית.

ישי שרון: אני מבקש שנדון בשלבים הבאים של הקריאה השנייה והשלישית, כי אנחנו גם לא רוצים כמובן לעכב את החוק.

ישי שרון: בעקבות החששות שהעלינו בדיונים קודמים הערנו כבר שצריכים לקיים דיון בנוגע לעונש; כיום קיים עונש חובה של פסילה למשך שנתיים, ואם החששות שאותם הבענו לא באים לביטוי ברמה העקרונית, לפחות כדאי להביא אותם לביטוי ברמת קביעת העונש, ולקבוע שהעונש יהיה נתון לשיקול דעתו של בית המשפט, שיוכל להטיל עונש כראות עיניו, ולא כפי שקיים היום בחוק שהוא כבול כמעט בכל המקרים לקבוע עונש חמור מאוד של פסילה למשך שנתיים.

ניר ימין: החוק צריך לקבוע את הסנקציה.

ניר ימין: בלי פסילת מינימום, אתה מתכוון.

ישי שרון: בלי פסילת מינימום, בדיוק.

ישי שרון: כיום המצב הוא חריג- -

אופיר אקוניס: הבנתי.

אופיר אקוניס: מה שנקרא "עונשי מינימום".

אופיר אקוניס: כתפיסה אני לא מתנגד לקביעת עונשי מינימום בתחומים אחרים.

אופיר אקוניס: זה דבר נכון מאוד.

אופיר אקוניס: אנחנו מוצאים היום פסיקות של בתי משפט – אני נדהם כשאני קורא בעיתון מה עושה אדם שרוצח מישהו – פתאום הוא מוצא את עצמו – זה דבר לא ייאמן.

ישי שרון: אנחנו לא מדברים על רצח.

אופיר אקוניס: ודאי, אבל אני מדבר על העיקרון הבסיסי של עונשי המינימום, שהמחוקק צריך לטפל בהם.

ישי שרון: גם היום יש שופטים שקוראים לתיקון כבר במצב הנוכחי כי הם מרגישים ששיקול הדעת שלהם כבול באותם מקרים של נסיבות אישיות שחייבים להתחשב בהם.

ישי שרון: אם אנחנו מנמיכים כעת את הרף אנחנו לפחות צריכים להשאיר את שיקול הדעת באותם מקרים של הרף הנמוך.

אורי אסטלין: אני מהרשות למלחמה בסמים.

אורי אסטלין: בדיון מקדים בנושא הזה לא מצאנו צורך בהחרגה של נהגי הספיישל משום שלדעתנו, אלה נהגים שאמורים להיות 24 שעות בכוננות.

אורי אסטלין: הנחת העבודה היא שכשאדם כזה מסיים ומרגיש שהוא נינוח הוא יכול לשתות, ואז הוא מוזעק לעזרה.

אורי אסטלין: לכן אנחנו לא רואים צורך בהחרגה.

יהודה בר-אור: כשהוא מתחלף הוא גומר משמרת.

יהודה בר-אור: זה לא שכיר; כולם עצמאיים שמחליפים משמרת.

קריאה: אתה לא מדייק.

אורי אסטלין: אתם מאפשרים - -

קריאה: לא, אנחנו מסכימים איתך, אנחנו לא מאפשרים לאף אחד לשתות.

שלמה אלמוג: אתם מאפשרים לאפשר לנהג לשתות שתי כוסות יין- -

עזרא אשכנזי: לא נכון, יש לך טעות.

שלמה אלמוג: - - ולאחר מכן להסיע ילדים- -

עזרא אשכנזי: אני דואג לאותו נהג שיעלה מישהו מהמועדון ויעביר אליהם את האלכוהול הזה- -

קריאות: - - -

לאה ורון: ד"ר אלמוג, ככה אי אפשר לכתוב פרוטוקול.

אופיר אקוניס: שמענו את עמדתך.

אופיר אקוניס: ההצעה שלי הייתה טובה והגונה, שבדברי ההסבר- -

לאה ורון: כדי שלא - - -

אופיר אקוניס: - - ייכתב: "לאחר הקריאה הראשונה תשקול הוועדה לכלול את כלל הנהגים".

אופיר אקוניס: אני מבקש ממך שוב, חבר הכנסת חמד עמאר, אתה חייב להמשיך לקיים הידברות.

אופיר אקוניס: אגב, זאת בדיוק הסיבה שקודמינו המחוקקים החכמים החליטו שכך יהיה הליך חקיקה: הליך חקיקה שעובר בקריאה "טרומית", שלפניה מקבלים את התייחסות הממשלה, ולאחר שעובר ב"טרומית" זה עובר להכנה לקריאה ראשונה.

אופיר אקוניס: אנחנו כאן בהכנה לקריאה הראשונה, חוזר למליאה, הולך ל"ראשונה", חוזר אלינו שוב, ויש מקום להידברות.

אופיר אקוניס: אפילו היום בוועדת הכלכלה בשעה 13:30 נעסוק בדבר דומה שגם בו אני אבקש מהמשטרה להישאר, בעניין חוק המועדונים שבו הוגשה בקשה לרביזיה.

אופיר אקוניס: בשביל זה קיים הליך חקיקה.

אופיר אקוניס: בוועדה הזאת הקפדתי לא לחוקק חוקים בשיטת "אבחת החרב".

אופיר אקוניס: זה דבר לא נכון.

אופיר אקוניס: כאשר מחוקקים חוק במדינה הוא צריך להיות בשכל, בהקשבה לכל הצדדים, ובסופו של דבר להגיע לקונסנזוס הרחב ביותר.

אופיר אקוניס: אם אי אפשר אז אי אפשר, אז מקבלים החלטות.

אופיר אקוניס: אבל חוק זה לא דבר פשוט.

אופיר אקוניס: לכן אני מבקש ממך, אנחנו נעביר את זה לקריאה ראשונה, ולאחר מכן נמשיך את ההידברות בהתחשב בכל ההערות שהושמעו פה, כולל של משטרת ישראל, משרדי הממשלה ושל הגורמים האחרים.

אופיר אקוניס: יש עוד מישהו?

לאה ורון: נציג הרשות הלאומית לבטיחות בדרכים, שוקי שדה.

אופיר אקוניס: שוקי כבר דיבר.

עמי רוטמן: גם אני מהרשות הלאומית לבטיחות בדרכים.

עמי רוטמן: אנחנו מצטרפים גם בתור חברים בוועדה של ד"ר אלמוג.

עמי רוטמן: אנחנו לא חושבים שיש מקום לצמצם, אבל כמובן, הצעתך ברוכה ותקדם את העניין.

עמי רוטמן: עניין טכני: בסעיף 1 צריך לשנות את זה גם ל"נוהג שטרם מלאו לו 24 שנים".

אופיר אקוניס: השינוי יהיה בהתאם, כמובן.

ניר ימין: יש לי עוד כמה הערות.

ניר ימין: ראשית, לגבי מה שאמר עו"ד ישי מהסנגוריה הציבורית, אני רוצה לציין את העונשים שקבועים.

ניר ימין: מאחר שהוועדה קובעת עבירה חדשה שלא הייתה קיימת קודם לגבי קבוצה של נהגים מקצועיים, אני רוצה לציין מהם העונשים שיחולו על מי שעובר את העבירה הזאת כדי שהוועדה תחליט האם להותיר אותם בעינם או לקבוע עונשים מסוג אחר, חמורים פחות וכן הלאה.

ניר ימין: לפי סעיף 62 לפקודה, מי שנוהג כשהוא שיכור, דינו מאסר שנתיים או קנס של 75.

ניר ימין: 3 אלף שקלים.

ניר ימין: כפי שציין עורך הדין מסנגוריה הציבורית יש פסילת מינימום לשנתיים, ואם הוא הורשע בשנה שקדמה לכך, פסילת המינימום היא לארבע שנים בהתאם לסעיף 39א לפקודה.

ניר ימין: בפסק דין שניתן לא לפני הרבה זמן בית המשפט קבע שהוא יכול לחרוג מעונש המינימום רק בנסיבות מאוד מיוחדות, ולכן עונש המינימום הזה הוא לא עונש מינימום שחורגים ממנו לעיתים קרובות.

ניר ימין: סעיף 40א – התיקון שיזם בזמנו חבר הכנסת ארדן – פסילה בשל הרשעות חוזרות בתקופה מסוימת עלולה להביא אפילו לפסילת הרישיון לצמיתות, ועבירת השכרות מנויה בין העבירות האלה.

ניר ימין: כשיש עבירות קודמות יש עונש מאסר של שלוש שנים ולא פחות מחודש, בהתאם לסעיף 53 לפקודה.

ניר ימין: ההוראה בנוגע לסירוב, גם היא תחול בהקשר הזה.

ניר ימין: גם איסור שימוש מנהלי ואיסור שימוש שיפוטי בהתאם לסעיפים 57א ו-57ג יחולו גם על מי שנוהג שיכור, ובהתאם להצעת החוק, כפי שמונחת כרגע, זה יחול גם על מי שנמנה עם הקבוצה.

אופיר אקוניס: כלומר החוק בעצם כבר קובע.

ניר ימין: כל העונשים האלה יחולו גם על מי שיימצא שיכור בהתאם לרף המחמיר יותר, אם הוא נמנה עם הקבוצה.

ישי שרון: - - - רף מאוד נמוך.

ישי שרון: בגלל החששות שהעלינו וגם בעניין המדידה שעדיין לא לובן גם לא בבתי המשפט, מן הראוי לקבוע רף עונשי נמוך יותר גם מבחינת אורך המאסר וגם מבחינת שיקול הדעת שניתן לבית המשפט.

קריאה: ולמשטרה.

אופיר אקוניס: אולי בדברי ההסבר.

ישי שרון: זה לא עניין לדברי ההסבר.

ישי שרון: כיום יש עונש נקוב והוחל – בדברי ההסבר זה לא מספיק.

ניר ימין: השאלה היא האם הוועדה חושבת שצריך לקבוע עונש אחר- -

אופיר אקוניס: החקיקה הזאת.

ניר ימין: - - כן, לגבי הנהגים- -

ישי שרון: נוכל לכתוב נייר עמדה מסודר בעניין לקראת קריאה שנייה ושלישית.

אופיר אקוניס: תכתבו את עמדתכם, ואנחנו נשקול אותה.

חמד עמאר: כשהצענו את הצעת החוק לא הצענו כדי להפחית את העונש ולומר שמותר לשתות, ואם שותים מקבלים עונש מופחת- -

אופיר אקוניס: ברור.

חמד עמאר: מטרת החוק הייתה לא לאפשר לנהג צעיר ולנהג מקצועי לעלות על ההגה לאחר שתיית אלכוהול.

חמד עמאר: זאת כל מטרת החוק.

ישי שרון: אבל דווקא מכיוון שדיברנו על החששות צריך לחשוב מהן ההשלכות המעשיות.

חמד עמאר: העונש לא אמור להשתנות, להפך – העונש בא להרתיע ולהגיד לנהג שלא ישתה.

חמד עמאר: על כן אין מקום להתייחס לעניין העונש.

אופיר אקוניס: תודה.

אופיר אקוניס: יש עוד סעיף לקרוא.

חוה ראובני: אני רק רוצה לציין שכל העונשים שמנה עורך הדין ימין, למעט הפסילה, הם עונשים בשיקול דעת של בית המשפט, הם לא עונשי מינימום.

חוה ראובני: לכן בית המשפט יכול לשקול את מכלול הנסיבות ולאזן, לפי מיטב כל שיקולי הענישה הרלוונטיים.

חוה ראובני: לכן על פניו, לא נראה לי שיש מקום לגעת בהם.

חוה ראובני: המקום היחיד שיש עונש מינימום שמצמצם את שיקול דעת בית המשפט זה בעניין הפסילה.

חוה ראובני: כאן אנחנו נמצאים בתהליך עבודה להיענות בחיוב לקריאות של בתי המשפט ולדרג את העונש על עבירת הנהיגה בשכרות בהתאם לחומרת השכרות ועוד כמה נתונים.

חוה ראובני: לכן לא צפוי מבחינתנו להישאר תמיד בעונש הנוקשה של פסילה למשך שנתיים.

חוה ראובני: חרף פסק דין של בית משפט המחוזי בירושלים, שאני מניחה שהמשטרה תוכל לתת יותר פרטים ממני – המציאות היא שעדיין בתי המשפט נותנים בדרך כלל פחות משנתיים באופן נרחב.

דן שני: יש גם פסיקה של בית המשפט העליון שצריך להקפיד על פסיקת המינימום.

דן שני: אנחנו עושים ככל האפשר כדי שבתי המשפט יעמדו בזה- -

אופיר אקוניס: נכון.

אופיר אקוניס: תודה.

אופיר אקוניס: נעסוק בזה בקריאה השנייה והשלישית.

אופיר אקוניס: בבקשה, ניר.

ניר ימין: אם אני לא טועה, בסעיף 40א וכן בסעיף 63 זה עונשי מינימום.

ניר ימין: אבל אני לא בטוח במאה אחוז- -

אופיר אקוניס: ההערה של הסנגוריה היא במקומה.

אופיר אקוניס: נבדוק את זה בקריאה השנייה והשלישית.

ניר ימין: השאלה האחרונה היא בהתאם לפסק הדין שניתן בין הישיבה האחרונה של הוועדה לבין הישיבה הזאת בעניין עוזרי מלכה ושולי הביטחון, שבית המשפט קבע שיש לתת.

ניר ימין: ציין עורך הדין שני לפני כן שבמקום 240 מיקרוגרם בליטר אוויר נשוף בית המשפט פסק שיש לקחת שולי ביטחון, ורק מעל 400 מיקרוגרם ייחשב אדם שיכור.

ניר ימין: השאלה היא האם יש לקחת את אותם שולי ביטחון גם בהצעת החוק הזאת ולקחת מלמעלה את אותם 20%, ו"חצוצרת הורוביץ" וסטיית התקן, שבית המשפט מתייחס אליהם.

ניר ימין: לא ניכנס לזה עכשיו, אבל השאלה היא האם לציין כרגע בהצעת החוק 10 מיליגרם בדם או 50 באוויר נשוף או לעשות ממש את החישובים המתאימים כדי לקחת את אותם שולי הביטחון.

ניר ימין: מהי עמדת המשטרה או המשרד לביטחון הפנים בהקשר הזה?

שלמה אלמוג: תשאיר את זה למדיניות האכיפה.

אופיר אקוניס: נכון, צודק.

שלמה אלמוג: היה לנו על זה דיון השבוע באגף התנועה של המשטרה.

שלמה אלמוג: זאת מדיניות האכיפה.

שלמה אלמוג: יש חוק שהוא ערכי.

שלמה אלמוג: מדיניות האכיפה היא לפי התנאים.

אופיר אקוניס: נכון מאוד.

חוה ראובני: אם תכניס את הרף "חצוצרת הורוביץ" ותוספות שול הביטחון, אז על הגבוה יותר שכבר כולל את שולי הביטחון בית המשפט יחיל שולי ביטחון פעם נוספת.

חוה ראובני: פסק דין עוזרי תלוי בערעור שמתנהל בימים אלה ממש.

חוה ראובני: אני מקווה שעד שנגיע להכנה לקריאה שנייה ושלישית כבר תהיה לנו הכרעה.

אופיר אקוניס: תקריא את הסעיף האחרון ונצביע על כך.

אופיר אקוניס: נעביר את זה בקריאה ראשונה.

אופיר אקוניס: חבר הכנסת חמד עמאר, באחריותך הבלעדית או יחד עם חבריך המציעים, חבר הכנסת אילטוב, חברת הכנסת אורלי לוי אבקסיס וחברת הכנסת פניה קירשנבאום, נמשיך את ההידברות.

ניר ימין: לעניין פסקה (7) בהמשך לדיון שהיה כאן, החלטת הוועדה היא כן להחריג בשלב הזה עד לקריאה ראשונה את נהגי מוניות הספיישל?

אופיר אקוניס: כן.

אופיר אקוניס: בנוסח הזה, ואחר כך- -

ניר ימין: הקראה: בפסקה (4) בסופה יבוא "אלא אם כן הוא אחד מאלה המנויים בסיפה לאותה פסקה.

ניר ימין: " זאת השלמה לפסקה (1) להצעת החוק.

ניר ימין: אני אציין בהקשר הזה את ההערה שקיבלנו לקראת הדיון הקודם מלשכת עורכי הדין, שחשוב להבהיר שלא מדובר על מי שמחזיק ברישיון נהיגה לסוג רכב מסוים, אלא למי שנמצא בגופו אלכוהול בעת שהוא נוהג ברכב מסחרי, רכב עבודה וכן הלאה.

ניר ימין: ברור שזאת הייתה כוונת הוועדה, ואנחנו נדאג לשקף את זה בנוסח.

אופיר אקוניס: בהחלט.

חוה ראובני: לדעתי, בפסקה (2) די פשוט להשמיט את המילה "בתקנות": "ובלבד שבדיקת מעבדה לא תמצא שריכוז האלכוהול בדמו נמוך מהסף שנקבע לפי פסקה (3)".

חוה ראובני: בין אם בפסקה (3) עצמה ובין אם פשוט להשמיט את המילה "בתקנות".

ניר ימין: כלומר במקום מה שכתוב בפסקה (2) לומר: "המילה "בתקנות" תימחק".

חוה ראובני: מבחינה ניסוחית די בכך.

חוה ראובני: חשוב לוודא שזה בעת שהוא נוהג ברכבים המצוינים- -

לאה ורון: נציגי האוצר הודיעו שההצעה אינה כרוכה בעלות מתקציב המדינה.

אופיר אקוניס: יפה.

אופיר אקוניס: אני מסכם את הישיבה הזאת.

אופיר אקוניס: אנחנו נצביע ונכין את החוק לקריאה ראשונה, ומליאת הכנסת תכריע את הכרעתה.

אופיר אקוניס: לאחר מכן נחזור לכאן להכנה לקריאה השנייה והשלישית.

אופיר אקוניס: מי בעד?

אופיר אקוניס: מי נגד?

אופיר אקוניס: מי נמנע?

אופיר אקוניס: הצבעה בעד הצעת החוק – רוב נגד – אין נמנעים – אין הצעת החוק אושרה בקריאה ראשונה.

אופיר אקוניס: אין מתנגדים, אין נמנעים.

אופיר אקוניס: תודה, הישיבה נעולה.